ΒΑΛΚΑΝΙΚΟΙ ΠΟΛΕΜΟΙ

H Σερβία, η Βουλγαρία, η Ελλάδα και το Μαυροβούνιο συμμάχησαν εναντίον της Οθωμανικής Αυτοκρατορίας στην οποία κήρυξαν τον πόλεμο.

Ο Α’ Βαλκανικός πόλεμος ξέσπασε τον Οκτώβριο του 1912 με την Ελλάδα να έχει αναδιοργανώσει τα στρατεύματά της.

Ο ελληνικός στρατός με αρχιστράτηγο τον διάδοχο (γιο του βασιλιά) Κωνσταντίνο κινήθηκε προς δύο κατευθύνσεις, την Ήπειρο και τη Μακεδονία και μετά από μια νικηφόρα μάχη στο Σαραντάπορο μπήκαν στην Κοζάνη.

Μετά την μάχη των Γιαννιτσών και με εντολή του πρωθυπουργού Βενιζέλου, ο ελληνικός στρατός μπήκε στη Θεσσαλονίκη η οποία στις 26 Οκτωβρίου 1912 παραδίδεται στους Έλληνες.

Αμέσως μετά ο ελληνικός στρατός ελευθέρωσε τα Ιωάννινα και μπήκε στην Βόρεια Ήπειρο, ενώ ο στόλος ελευθέρωσε τα νησιά του Ανατολικού Αιγαίου.

Ο Α΄ Βαλκανικός πόλεμος τελειώνει τον Μάιο του 1913, οπότε η Τουρκία αποχωρεί από τα Βαλκάνια, αλλά και από τις διεκδικήσεις της στην Κρήτη.

Η Βουλγαρία δυσαρεστημένη από τα εδάφη που κέρδισε, έρχεται σε σύγκρουση με τους συμμάχους της, με αποτέλεσμα να ξεσπάσει ο Β’ Βαλκανικός πόλεμος τον Ιούνιο του 1913, ο οποίος έληξε τον Αύγουστο του ίδιου χρόνου με ήττα της Βουλγαρίας.

Με τη συνθήκη του Βουκουρεστίου καθορίστηκαν τα ελληνοβουλγαρικά σύνορα με την Ανατολική Μακεδονία να δίνεται στην Ελλάδα και τη Δυτική Θράκη στη Βουλγαρία, ενώ η Βόρεια Ήπειρος παραχωρήθηκε στην Αλβανία που δημιουργήθηκε τότε.

Έτσι, με τους Βαλκανικούς πολέμους , αλλά και τη συνεργασία του πρωθυπουργού Βενιζέλου με τον αρχιστράτηγο Κωνσταντίνο, το ελληνικό κράτος διπλασίασε την έκτασή του και ενώθηκε με πολλές αλύτρωτες περιοχές, όπως την Ήπειρο, τη Μακεδονία και την Κρήτη.